বাঙালিয়ানায় ভরপুর রম-কম বানিয়েছেন পরিচালক মৈনাক ভৌমিক। ছবির নায়িকা কোয়েল মল্লিক। এই প্রথম তাঁর ছবিতে কোনও ‘সুপারস্টার’। দু’জনের সমীকরণটা ঠিক কেমন? খোঁজ নিল ‘ওবেলা’।
ছবির নাম ‘ঘরে অ্যান্ড বাইরে’।  আবার মুখ্য চরিত্রদের নাম অমিত আর লাবণ্য। মৈনাক, ব্যাপারটা কি একটু খোলসা করে বলবেন?
মৈনাক: ব্যাপারটা আর কিছুই নয়, রবীন্দ্রনাথকে ভালবাসি। আগেও এই ভালবাসাটা ছিল, এখনও রয়েছে। তাই এখনকার যুগের মতো ট্রিট করেছি গল্পটাকে। রেফারেন্স রয়েছে দুই গল্পরেই। কিছুটা ‘ঘরে-বাইরে’, কিছুটা ‘শেষের কবিতা’। আবার কিছুটা ‘টাইট্যানিক’ও (মৈনাকের সিগনেচার মিচকে হাসি)। দেখুন, বাঙালি প্রেমের গল্পে রবীন্দ্রনাথ থাকবেই। সবচেয়ে মজার যেটা লাগে আমার, রবীন্দ্রনাথের প্রেমের গল্পে একটা ডিবেট থাকে। ‘শেষের কবিতা’ যেমন শুধুই অমিত লাবণ্যকে ভালবাসে, এইটুকু নিয়ে নয়। এর বাইরেও একটা কথোপকথন, ডায়ালেকটিক্স রয়েছে। এই জন্যই কিন্তু উপন্যাসটা পড়তে ভাল লাগে। নায়ক নায়িকাকে শেষে পেল কি না, তার বাইরেও একটা দর্শন রয়েছে। সেই জন্যই আজও রবীন্দ্রনাথ আমার কাছে সমান গুরুত্বপূর্ণ।
 কোয়েল, আপনি এখন খুব বেছে ছবি করেন। হঠাৎ একটা হালকা মেজাজের রম-কম করতে রাজি হলেন কেন?
কোয়েল: বাংলায় এখন বেশির ভাগই তো থ্রিলার! কিংবা ইমোশন্যাল ড্রামা। প্রচুর প্রেমের গল্প। আর হাতে-গোনা কয়েকটা কমেডি। কিন্তু ভাল রোমান্টিক কমেডি আর কোথায় হয় বলুন? সেই সাদা-কালো যুগে হতো। ‘সাড়ে চুয়াত্তর’ যেমন। কিংবা পরবর্তীকালে ‘ওগো বধূ সুন্দরী’কেও বলা যেতে পারে। কিন্তু এখন তো সেভাবে হয় না। এই ছবিটা বাছার পিছনে সেটা একটা মূল কারণ। তবে আরেকটাও রয়েছে।
 কী সেটা?
কোয়েল: ছবিটা বাঙালিয়ানা সেলিব্রেট করে। পাড়া-কালচার সেলিব্রেট করে। আগে কিন্তু স্কুল থেকে ফিরেই পাড়ার বন্ধুদের সঙ্গে খেলতে বেরনো বা আড্ডা দেওয়ার একটা চল ছিল। ধীরে ধীরে সেটা হারিয়ে যাচ্ছে। হয় সকলে খুব ব্যস্ত তাদের পড়াশোনা বা অন্য কাজ নিয়ে কিংবা তারা এতই টেক-স্যাভি যে সারাদিন ভিডিও গেম খেলছে। এই ছবিতে সেই নস্ট্যালজিয়াটা ফিরিয়ে আনা হয়েছে। পাড়ার প্রেমটা কিন্তু সব জায়গাতেই থাকে। কারও প্রতি সফ্‌ট কর্নার হয়তো প্রেম অবধি গড়ায় না। কেউ বাইরে চলে যায়, কারও অন্য কোথাও বিয়ে হয়ে যায়। কিন্তু সেটা মনে থেকেই যায়। অমিত আর লাবণ্যও এই ছবিতে ছোটবেলা থেকে একসঙ্গে বড় হয়ে উঠেছে। অসম্ভব ঝগড়া, পিছনে লাগা সবই রয়েছে। কিন্তু একে অপরের গুরুত্বটা কতটা গভীর, সেটা তারা নিজেরাই বুঝতে পারে না। ওদের বন্ডিংটাই বাংলা গান নিয়ে। এটা প্রেমের চেয়েও বলব বন্ধুত্বের, যেটা বাংলা ভাষা এবং বাংলা গানের উদ্‌যাপন করছে। এমন ছবিতে অভিনয় করার সুযোগ কে হাতছাড়া করবে, বলুন!
  বিদেশে বড় হওয়া। ফিল্মমেকিং স্টাইলেও বিদেশি ঘরানার ছোঁয়া। বাঙালিয়ানার সঙ্গে অনেকেই কিন্তু মৈনাক ভৌমিককে সেভাবে মেলাতে 
পারেন না।
মৈনাক: সেটা তাদের দুর্ভাগ্য (হাসি...)। আমি মজা করলেও, প্রবাসী বাঙালিদের ক্ষেত্রে একটা জিনিস খুব সত্যি, তাঁদের কিন্তু বাংলার প্রতি টানটা অনেক বেশি। আমি যখন বাইরে বড় হয়েছি, আমায় কিন্তু খেটে শীর্ষেন্দু পড়তে হয়েছে! খেটে রবীন্দ্রনাথ পড়তে হয়েছে। ‘দেশ’ পত্রিকার পূজাবার্ষিকী আমি পেতাম ডিসেম্বর মাসে! সব গল্প পড়তাম। রীতিমতো লেখকদের সম্পর্কে ওয়াকিবহাল ছিলাম। কলকাতায় ফিরে দেখি, তিলোত্তমাদি (মজুমদার) যে সাহিত্যিক সেটা কেউ জানে না! জয় গোস্বামী কবিতা লেখে না উপন্যাস, সেটাও কেউ খোঁজ রাখে না! সেটা দেখে দেখে না, আমার একটা বিরক্তি তৈরি হয়েছিল। এখনকার প্রজন্ম তো এগুলো জানেই না। স্মরণজিৎ (চক্রবর্তী) বা তিলোত্তমার গল্প কেউ পড়ে না। ভাবলাম, বাংলা ছবির মাধ্যমে যদি অন্তত ভাষাটাকে সেলিব্রেট করা যায়, কমবয়সিরা একটু আগ্রহ পায়, তাহলে তো ভালই! আর এগুলো তা দরকার! শুধু কাইলি জেনারের ছবি দেখলেই হবে নাকি!
 মৈনাক, কোয়েলের সঙ্গে এই প্রথম কাজ আপনার...।
মৈনাক: কোয়েলের সঙ্গে কাজ করার ইচ্ছে আমার বহুদিনের। তবে ও যে এতদিন ধরে বাণিজ্যিক ছবির সুপারস্টার, সেটা তো আমি অগ্রাহ্য করতে পারি না। আবার আমি সত্যজিৎ রায়ও নই। যে কমার্শিয়াল হিরোইনকে নিয়ে হঠাৎ করে একটা গম্ভীর ছবি করলাম, বিধবা, মেকআপ নেই, চোখে চশমা— এই সব আমি ভাবতে পারব না। একজন সুন্দরী মেয়েকে সুন্দর-ই দেখতে লাগুক না। তবে একটু অন্য রকম লাগতে পারে। কোয়েলের চেহারা ভেঙে একদম নতুন ভাবে দেখাব, এসবে আমি বিশ্বাস করি না। আমির খানকে তো ছবিতে হঠাৎ কালো চরিত্রে অভিনয় করানোর দরকার নেই! আমির খান ফরসাই।
 মৈনাক কিন্তু সব নায়িকাদের বেস্ট ফ্রেন্ড হয়ে যায়। কোয়েল, আপনার ক্ষেত্রে বন্ধুত্বটা কতটা জমল?
কোয়েল: পরিচালক-অভিনেতার মধ্যে সব সময় যে বন্ধুত্ব তৈরি হয়ে যায়, তা নয়। কিন্তু সেটা হলে কাজে খুব সুবিধা হয়। স্ক্রিপ্ট পড়ার সময় দু’তিন বার দেখা হতেই ওর সঙ্গে সেই বন্ধুত্বটা তৈরি হয়ে গিয়েছিল। সেট’এ এত লোকের মাঝে অনেক কিছু খোলাখুলি বলা যায় না। তাই ও যখন মাঝে মাঝে বলত, ‘কোয়েল ওই জিনিসটা একটু...’, আমি কিন্তু বুঝে ফেলতাম কী বলতে চাইছে। এখানে আমার চরিত্রটা বেশ গেছো। সব বিষয়ে ওর কথাটাই ঠিক, এই ধরনের একটা হাবভাব করে। কখনও কখনও একটু নরম গেলে মৈনাক আবার সেটা আমায় মনে করিয়ে দিত।
  মৈনাক, সুপারস্টারের সঙ্গে কাজ করার অনেক সমস্যা। কাস্টিংয়ের আগে একটুও খুঁতখুঁত করেনি?
মৈনাক: একদমই তেমন কিছু ভাবিনি। ট্যানট্রাম তো নেই-ই। তাছা়ড়াও চিত্রনাট্য লেখার সময় থেকেই অনেকবার আমাদের কথাবার্তা হয়েছে। ‘একটু এই ছবিটা দেখে নাও, একটু ওই গানটা দেখে নাও, ওখানে কস্টিউমটা ভাল দেখতে ছিল’ এই গোছের কথা আমরা বলেই থাকতাম। আমাদের দু’জনেরই রম-কম পছন্দের জঁর। খুব কঠিন রক্তাক্ত হরর ছবি নিজেরই ভাল লাগে না। রেফার করলে বোধহয় ওরও ভাল লাগত না।
কোয়েল: আমি চিরকালই রম-কম’এর ফ্যান। কেরিয়ারে বোধহয় সবচেয়ে বেশি প্রেমের ছবি করেছি। কারণ আমি মনে করি, প্রেম যে কোনও মানুষকে বদলে দিতে পারে। যখন আমি আর মৈনাক কানেক্ট করছিলাম, তখন সিনেমার জন্যই সেটা বেশি ভাল করে হয়েছে। মৈনাক কিন্তু পরিচালক হিসেবেও খুব ফ্লেক্সিব্‌ল। অভিনেতারা সবসময় এক রকম প্রস্তুতি নিয়েই আসে। লাবণ্য করার আগেই যেমন আমার মাথার মধ্যে একটা ভাবনা তৈরি হয়ে গিয়েছিল। ও আবার কিছু জায়গায় চেয়েছিল লাবণ্য আরেকটু গ্রাম্পি হয়ে কথা বলুক। সেটা আবার আমি অ্যাডজাস্ট করে নিতাম। 
  কোয়েল, আপনি কি বাস্তব জীবনেও ফিল্মি? রম-কম যাঁদের পছন্দ, তাঁরা সাধারণত হন।
কোয়েল: একদমই নই। টেডি বেয়ার-গোলাপ-চকোলেটের মোটেই ফ্যান নই। তাই জন্যই হয়তো ছবিতে এসব করতে ভাললাগে। স্লো-মোশনে ছুটে যাওয়া, চুল উড়ছে— এ সব।
মৈনাক: তবে ‘চেন্নাই এক্সপ্রেস’ টাইপ নয়, ‘ডিডিএলজে’র মতো।
কোয়েল: একদম। বাস্তবে আমি অনেক বেশি প্র্যাক্টিক্যাল। প্রেমের আগে বন্ধুত্বে বিশ্বাস করি। কারণ প্রেম দিয়ে শুরু করলে নিজের সেরাটা তুলে ধরার একটা প্রবণতা থেকে যায়। বন্ধুত্বে, ইউ ক্যান বি ইওরসেল্‌ফ।
  সকলে বলছেন, মৈনাকও এবার এসভিএফ’এর ক্যাম্পে ঢুকে পড়লেন?
মৈনাক: ‘এসভিএফ’ বা ‘সুরিন্দর..’এর সঙ্গে কেন ছবি করব না, বলুন তো! ওরা তো কোনওদিনই আমার শত্রু ছিল না, সকলেই আমার বন্ধু ছিল। ‘আমি আর আমার গার্লফ্রেন্ডস’এর সময় কত সাহায্য করেছিল। এতদিন ধরে অনেক ইন্ডিপেন্ডেন্ট প্রযোজকদের সঙ্গে কাজ করেছি। ভালও লেগেছে। কিন্তু তাঁদের মধ্যে অনেকে খুব অগোছাল। এই কাজটা করে দেখলাম, কী তাড়াতাড়ি সব হয়ে যাচ্ছে! আমি বিকেল ৪টেয় ঘুম থেকে উঠি। তা সত্ত্বেও ডিসেম্বরে স্ক্রিপ্ট দিয়ে মার্চে ছবি মুক্তি পেয়ে যাচ্ছে। এটা তো আমার একার কৃতিত্ব হতে পারে না। প্রোডাকশন হাউসের সাপোর্ট ছিল বলেই না হয়েছে। আমাকে অনেক শুনতে হচ্ছে, ‘ওহ! তুমি তো ওদিকে চলে গেলে’! আরে কোনও দিকে গেলাম সেটাই বুঝছি না। আগেও যে ধরনের গল্প বলতে চাইতাম, এখনও তা-ই চাই। ‘বিবাহ ডায়েরিজ’এর পর যা-ই গল্প বলছিলাম, কেউ করতে রাজি হচ্ছিল না। যারা হচ্ছে, তাদের সঙ্গে তো কাজ করবই।
  কোয়েল, এ বছর আপনার আর কোনও ছবির ঘোষণা এখনও হয়নি। কী প্ল্যান?
কোয়েল: আমি না কোনওদিনই খুব প্ল্যান করে এগোইনি। যখন ‘বেশ করেছি প্রেম করেছি’ করার পর জীবনের সবচেয়ে লম্বা ব্রেকটা নিয়েছিলাম, তখনও ভাবতেও পারিনি যে এত বড় ব্রেক নেব। কিন্তু ঠিক ছবির জন্য অপেক্ষা করছিলাম। অনেকদিন পর যেটা ‘ছায়া ও ছবি’তে পেয়েছিলাম। তারপর থেকে স্ক্রিপ্ট বাছার সময় ভেবে দেখি, দর্শক হিসেবে ছবিটা দেখেতে আমার কেমন লাগছে। খুব তাড়াহুড়ো করে ছবি কখনওই করিনি। কিন্তু অনেক আগে অভিনয় শুরু করেছিলাম বলে পর পর ছবি পেয়ে গিয়েছিলাম। এখন এমন একটা সময় এসেছে, যেখানে মনে হয় অভিনেত্রী হিসেবে নিজেকে আরও কীভাবে পুশ করা যায়। দেখা যাক, আবার কোনও সে রকম স্ক্রিপ্ট পাই কি না।